
מושב שני

פרוטוקול מס' 9

מישיבת הוועדה המשותפת של ועדת הפנים והגנת הסביבה וועדת החוקה, חוק ומשפט

לדיון בהצעות חוק המאבק בתופעת השכרות
‏יום שלישי, י"ז בתמוז התש"ע (‏29 ביוני, 2010), שעה 13:30
סדר היום:
1.
הצעת חוק רישוי עסקים (המאבק בתופעת השכרות), התש"ע-2009 – הכנה לקריאה שנייה ושלישית

נכחו:


חברי הוועדה: 


דוד אזולאי (יו"ר ועדת הפנים והגנת הסביבה) – היו"ר

דוד רותם (יו"ר ועדת החוקה, חוק ומשפט)

אורי אורבך

ציון פיניאן

מוזמנים:
 

חה"כ ישראל חסון

יאיר גלר
-
מנכ"ל הרשות למלחמה בסמים, המשרד לביטחון הפנים

עו"ד יואל הדר
-
היועץ המשפטי, המשרד לביטחון הפנים

עו"ד רעיה שטנר
-
ע' יועמ"ש, המשרד לביטחון הפנים

לימור אמיר
-
מתמחה, הלשכה המשפטית, המשרד לביטחון הפנים

רפ"ק תרצה נחושתן
-
קצינת ייעוץ וחקיקה – נוער, משטרת ישראל, המשרד לביטחון הפנים

סנ"צ אלעזר כהנא
-
ע' יועמ"ש, משטרת ישראל, המשרד לביטחון הפנים

רפ"ק קובי עזרא
-
ע' יועמ"ש, משטרת ישראל, המשרד לביטחון הפנים

רפ"ק עדנא טנא
-
ק' מדור תביעות, משטרת ישראל, המשרד לביטחון הפנים

אשר גרנר
-
ראש האגף לרישוי עסקים ואתרי רחצה, משרד הפנים

עו"ד דרורי שפירא
-
הלשכה המשפטית, משרד הפנים

עו"ד דרורה נחמני-רוט
-
פרקליטה, מחלקת ייעוץ וחקיקה – פלילי, משרד המשפטים

עו"ד יפעת רווה
-
מחלקת ייעוץ וחקיקה, משרד המשפטים

עו"ד לירון אדלר-מינקה
-
מחלקת ייעוץ וחקיקה, משרד המשפטים

גלעד סממה
-
לשכת השר, משרד המשפטים

ד"ר לודמילה חלד
-
מפקחת, המחלקה לטיפול בהתמכרויות, משרד הבריאות

עו"ד אילנה מישר
-
הלשכה המשפטית, משרד הבריאות

יוסף דנקונה
-
מנהל מינהל תעשיות עתירות ידע, משרד התעשייה, המסחר והתעסוקה

ציפי ברמץ
-
מנהלת תחום מוצרי צריכה, מינהל תעשיות עתירות ידע, משרד התעשייה, המסחר והתעסוקה

גלי בן מיכאל
-
תיאום, מעקב, בקרה ומכרזים, הסוכנות לעסקים קטנים, משרד התעשייה, המסחר והתעסוקה

עו"ד חנה מזור
-
יועצת משפטית, משרד התעשייה, המסחר והתעסוקה

ד"ר יצחק קדמן
-
מנכ"ל המועצה לשלום הילד

צביקה גולדשטיין
-
מנהל איגוד תעשיות המזון, התאחדות התעשיינים

סיגל בלט
-
מנהלת תחום סחר חוץ, איגוד המזון, התאחדות התעשיינים

קרן שיינמן
-
החברה המרכזית לייצור משקאות + מנהלת רגולציה, התאחדות התעשיינים

יעל דניאלי
-
יועצת לענף הבירה, התאחדות התעשיינים

נמרוד הגלילי
-
מנהלת תחום ענפי, איגוד רשתות השיווק, איגוד לשכות המסחר

עו"ד אילנית שרבט
-
הרשות הלאומית לבטיחות בדרכים

יוסי אריה
-
מנכ"ל איגוד חברות הנפט, המכון הישראלי לאנרגיה ולסביבה

עו"ד גילי ברוקס ורון
-
עו"ד במשרד עורכי-דין אגמון ושות', איגוד חברות הנפט

פיני קבלו
-
סמנכ"ל מרכז השלטון המקומי

עו"ד ערן מאירי
-
יועץ משפטי, שופרסל

רונן ארדיטי
-
מנכ"ל איגוד המסעדות

עו"ד סער פאוקר
-
היועץ המשפטי, התאחדות האיכרים

צחי דותן
-
מנכ"ל מועצת גפן היין בישראל

אורלי אלמגור-לוטן
-
מרכז המידע והמחקר של הכנסת

גלעד נתן
-
מרכז המידע והמחקר של הכנסת

ייעוץ משפטי:  
גלעד קרן


הראל עמית (מתמחה)

מנהלת הוועדה:
יפה שפירא

רשמת פרלמנטרית: אירית שלהבת
הצעת חוק רישוי עסקים (המאבק בתופעת השכרות), התש"ע-2009

היו"ר דוד אזולאי:


צהרים טובים לכולם. אני פותח את ישיבת הוועדה המשותפת של ועדת הפנים והגנת הסביבה וועדת החוקה, חוק ומשפט. על סדר היום הצעת חוק רישוי עסקים (המאבק בתופעת השכרות), התש"ע-2009, הכנה לקריאה שנייה ושלישית. 


כזכור לכולם, הצעת החוק הזאת היא מיזוג של הצעת חוק ממשלתית ושל 5 הצעות חוק פרטיות שהוגשו ביוזמת חברי הכנסת דוד רותם, יושב-ראש ועדת החוקה, חוק ומשפט, יריב לוין, רוברט אילטוב, אברהם מיכאלי, חיים כץ, אורי אורבך ומוחמד ברכה. 

 
פיצלנו את הצעת החוק. החלק הראשון, שאושר, עסק בסמכות תפיסה והשמדה של משקאות משכרים כאשר יש יסוד סביר להניח שאדם שותה או מתכוון לשתות משקה משכר במקום ציבורי והדבר עלול להביא לפגיעה בסדר הציבורי או בביטחון הציבור. החוק כמובן לא יחול במקומות ציבוריים שבהם נמכרים משקאות משכרים לצורך צריכה במקום. 


אחר-כך דיברנו על נושא הקטינים, והקנינו לשוטר סמכות תפיסה והשמדה של המשקה החריף, גם ללא חשש להפרת הסדר הציבורי, כאשר הקטין שותה שלא בנוכחות האחראי עליו או בנוכחות משפחתו. 

 
כדי לייעל את האכיפה נקבע ששתיית משקה משכר או החזקת משקה משכר בכלי פתוח במקום ציבורי בשעות הלילה עלולה להביא להפרת הסדר הציבורי. 


אני רוצה להגיד לחבריי בוועדה, לפעמים אנו מחוקקים חוקים ולא תמיד יש לנו פידבק. השבוע ועדת הפנים והגנת הסביבה ביקרה באשדוד וסיירה בין היתר בתחנת המשטרה באשדוד. בסיור שלנו השתתפו מפקד המחוז הדרומי של המשטרה, מפקד התחנה ומפקד המרחב. הם ציינו את הנושא הזה במיוחד והודו לנו על כך שקידמנו את החקיקה הזאת. הם ציינו בפנינו עד כמה הפתרון הזה יעיל וחשוב. הם סיפרו לנו שבחלק מן המקומות התופעה הזאת היתה פשוט "מכה" נוראית וכעת היקף התופעה הולך ופוחת לאורך כל הדרך. זה מעודד מאוד ומצאתי לנכון לדווח על כך לחברים. אנו מקווים היום להמשיך את הדיון בשלב השני של הצעת החוק שפוצלה. 

דוד רותם:


כדי שנדע שאנו עושים גם דברים טובים. 

היו"ר דוד אזולאי:


נכון, וזה אחד מן הדברים הטובים הרבים שעושים. 


היום נעסוק בשני נושאים: רישוי עסקים, וחובת סימון אזהרה. אלו שני הנושאים שלא סיימנו לדון בהם עדיין. 

גלעד קרן:


אלה שני הנושאים הפתוחים, אבל היום נעסוק ברישוי עסקים. 

היו"ר דוד אזולאי:


לפני שניכנס לפרטים, אני מבקש קודם כול לקרוא את הנוסח. 

יואל הדר:


חברי הוועדה לא השתתפו אתך בסיור באשדוד. יש לנו נתונים לגבי הפעילות של המשטרה בעקבות חקיקת החלק הראשון של הצעת החוק. 

היו"ר דוד אזולאי:


אנחנו משוכנעים. לא צריך לשכנע אותנו. הייתי צריך את זה אילו לא הייתי משוכנע, אבל אני משוכנע, אז אין לי בעיה. קיבלתי את הנתונים מכלי ראשון. 

דרורה נחמני-רוט:


אבל כדאי שהנתונים יופיעו בפרוטוקול. 

דוד רותם:


המשאית עם המדליות נתקעה בדרך ...

דרורה נחמני-רוט:


זה לא מדליות. רצינו למסור לא רק נתונים שליליים אלא גם נתונים חיוביים. 

גלעד קרן:


מכיוון שכל התיקונים המוצעים היום הם תיקונים לחוק רישוי עסקים, זה ייכנס במסגרת תיקון לחוק רישוי עסקים.

	תיקון סעיף 2 
	1.
	"בחוק רישוי עסקים, התשכ"ח-1968‏
 (להלן – החוק העיקרי), בסעיף 2 –

	
	
	(1)
אחרי סעיף קטן (א) יבוא:

	
	
	
	"(א1)
	(1)
בעסק כאמור בסעיף קטן (א) לא ימכור אדם, לא יגיש ולא יספק משקה משכר מהשעה 23:00 עד השעה 6:00 למחרת.

	
	
	
	
	(2)
הוראת פסקה (1) לא תחול על עסק המנוי בתוספת, לגבי מכירה, הגשה או הספקה של משקה משכר לצורך שתייה במקום העסק; שר הפנים לאחר התייעצות עם השר לביטחון הפנים, ובאישור ועדת הפנים והגנת הסביבה, רשאי לשנות, בצו, את התוספת."; 

	
	
	
	(הצעת חברי הכנסת רותם, כץ, ברכה, אורבך)

 (א2)
לא יינתן רישיון למכירת משקאות משכרים לפי חוק זה, לתחנות תדלוק ולבתי עסק הנמצאים בתחומן."


דוד רותם:


אני מציע שנצביע על כל סעיף בנפרד.

היו"ר דוד אזולאי:


רבותי, אני לא מתכוון לתת לאף אחד לדבר. כל מה שהיה לנו להגיד אמרנו בישיבות הקודמות. פרט לנציגי הממשלה ולחברי הכנסת אף אחד לא יוכל לדבר. חבר הכנסת רותם, בסדר, אני מקבל את הצעתך. 

יואל הדר:


אדוני היושב-ראש, מה סדר הדיון?

היו"ר דוד אזולאי:


יש לכם מה להעיר על פסקה (1) בסעיף 1? בבקשה.

יואל הדר:


לגבי תחנות הדלק, מה שלא מופיע בהצעת החוק הממשלתית - - - 

דוד רותם:


נכון, זה מיזוג של כמה הצעות חוק. 

יואל הדר:


אני מבקש להתייחס לזה. זה לא הופיע בהצעת החוק הממשלתית, ובמכוון. זה לא דבר שהתעלמנו ממנו ונעלם מעינינו או שלא ידענו על קיומו ולא ידענו על ההצעות של חברי הכנסת, אלא סברנו שאין מקום להכניס את נושא תחנות הדלק, לעשות הבחנה בין תחנות הדלק ובין החנויות האחרות, מפני שחלק ניכר מתחנות הדלק נמצאות בתוך הערים, בסמיכות לכל החנויות האחרות. לא מצאנו מקום לאבחן בין תחנת דלק, שבה אסור למכור, ובין חנות אחרת, או פיצוציה, או חנות גדולה/ סופרמרקט לצורך העניין הזה. 

אורי אורבך:


בחנויות הסמוכות מוכרים דלק?

יואל הדר:


לדעתנו זה לא קשור. 

דוד רותם:


זה קשור מאוד. אתם רוצים להילחם בתופעה, או רוצים להיות יפים? השאלה פשוטה מאוד. 

יואל הדר:


אנחנו רוצים להילחם בתופעה בצורה שיטתית. 

דוד רותם:


אז כדאי לכם לנסוע בערבי שישי לתחנות הדלק ולראות מה קורה שם. 

היו"ר דוד אזולאי:


חבר הכנסת רותם, אתם מציעים לסגור את החנויות הסמוכות לתחנות הדלק?

דוד רותם:


אנו מבקשים לא לאפשר למכור אלכוהול בחנויות הסמוכות לתחנות דלק. 

דרורה נחמני-רוט:


ומה אם זה סניף של סופרמרקט? יש דברים כאלה. להם יהיה מותר למכור?

דוד רותם:


אם יש סניף של סופרמרקט בתחנת הדלק, שם לא ימכרו אלכוהול. אם הוא נמצא בתחום תחנת הדלק הוא לא ימכור אלכוהול, נקודה. תחליטו, רבותי, אתם רוצים להילחם בתופעה או רוצים לשחק?

דרורה נחמני-רוט:


אנחנו שואלים שאלות כדי שתהיה שוויוניות, והשאלה אם יש פתרון. 

דוד רותם:


אין שוויוניות. כאשר אני מאשר למכור אלכוהול בבר או במועדון או במסעדה ואני לא מרשה לסופרמרקט - - - 

דרורה נחמני-רוט:


ואם יהיו בר או מסעדה בתוך תחנת דלק? יש דבר כזה. לפחות בדרך לירושלים יש בר אחד כזה. 

דוד רותם:


אז הוא יוחרג בתוספת. אם בתחום תחנת הדלק יש חנות, והכוונה לכל החנויות שמוכרות אלכוהול – אני לא רוצה בכך. אין הבדל אם מוכרים אלכוהול בכל מקום אחר, אבל בתחום תחנת דלק אנשים נכנסים למלא דלק ובינתיים גם "מתדלקים" את עצמם. השאלה אם רוצים להילחם בתופעה או לא רוצים להילחם בה. יש מקרים שבהם לא מבקשים שוויוניות. יש מקומות מוּעדים. זה בדיוק כפי שלא תגידו: למה בתוך הבר מותר לשתות אלכוהול ובמגרש החניה אסור? הרי אם תתפסו אנשים שותים במגרש החניה תשפכו את המשקה. אין הבחנה בדברים האלה. יש מקומות שהם מוּעדים ומסוכנים. אחד מהם הוא תחנות הדלק. האמינו לי, גם אותי ניסו לשכנע כל מיני אנשים. 

דרורה נחמני-רוט:


עולות כאן הרבה שאלות, והשאלה אם יש להן פתרון. מה קורה כאשר יש תחנת דלק בתוך בניין עצום ויש שם גם ברים? 

יואל הדר:


למשל בקניון בחיפה.

דוד רותם:


זה לא בתחום תחנת הדלק.  תחום תחנת הדלק מוגדר. 

לירון אדלר-מינקה: 


קשה מאוד להגדיר את זה. 

דוד רותם:


לא קשה להגדיר. בתוכניות המתאר זה מוגדר. אתם לא מבינים, אנשים פותחים בכוונה ברים בתחנות דלק כדי שאנשים יקנו. 

יואל הדר:


זה פשוט לא נכון. לא מצאנו מחקר שמראה שדווקא בתחנות הדלק אנשים קונים את המשקאות הללו ושזה גורם לכל האלימות. 

דוד רותם:


אני מבקש לקיים על כך הצבעה ושהממשלה תגיש הסתייגות. אני רוצה את זה. אשמח מאוד אם הממשלה תגיש הסתייגות. 

היו"ר דוד אזולאי:


אני מבקש מכל היושבים מסביב לשמור על השקט. אל תאלצו אותי להוציא אתכם החוצה. אני לא צריך אתכם כאן כרגע. הדיון הוא רק לחברי הכנסת ולנציגי הממשלה. אני מאפשר לכם להיות נוכחים, אבל אנא מכם אל תפריעו. 

גלעד קרן:


אני מבקש להעיר הערה. במקרה הזה אני מצטרף לעמדת הממשלה. יש כאן בעיה של שוויון. אמר חבר הכנסת רותם: למה אנחנו מאפשרים לשתות אלכוהול בברים ולא מאפשרים במקומות אחרים? ההבחנה בין המקומות צריכה להיות הבחנה רלוונטית. הממשלה בהצעתה עשתה הבחנה של מקומות שבהם יש צריכה במקום לעומת מקומות שבהם מוכרים את המשקאות המשכרים לצריכה לא במקום. קשה מאוד יהיה להסביר אחר-כך, כשיש תחנת דלק בתוך עיר ובתחום תחנת הדלק יש חנות של "ילו" או "מנטה" ו-10 מטרים משם יש פיצוציה או קיוסק, שהקיוסק יוכל למכור אלכוהול ב-5 בערב וחנות "ילו" או מנטה" שנמצאת 10 מטרים משם לא תוכל למכור. 

דוד רותם:


אני מציע להצביע על ההצעה, ושלום על ישראל. 

היו"ר דוד אזולאי:


ניגש להצבעה, אבל אני מבקש לשאול שאלה. אם מדובר כאן על שוויוניות, נקבע שמשעה 11 בלילה ועד 6 בבוקר בכל מקום ללא יוצא מן הכלל לא תתאפשר מכירה. אתם מבקשים עכשיו בעצם שבמשך כל היום לא יימכרו במקומות מסוימים משקאות אלכוהוליים. 

אורי אורבך:


לא במקומות מסוימים. בתחנות דלק. 

היו"ר דוד אזולאי:


אבל אם יש חנות על-יד תחנת הדלק, שם כן יוכלו למכור, ואילו בחנות בתוך תחנת הדלק לא יוכלו למכור?

אורי אורבך:


החנות הסמוכה לא מוכרת דלק. 

יואל הדר:


אנשים יחנו בתחנת הדלק ויילכו לקנות בחנות הסמוכה. אז מה עשינו בזה?

דוד רותם:


ואם החנות תבקש למכור דלק אף היא, נאפשר לה?

יואל הדר:


בגלל היעדר השוויון נחשוף את החוק הזה לעתירות לבג"ץ. 

דוד רותם:


אני רוצה שבג"ץ יפסול את הסעיף הזה בגלל אי-שוויוניות. אני רוצה לראות שזה יקרה. אתם מגזימים כבר עם הטירוף הזה. 

יואל הדר:


אני סבור שלא. אדוני, יצרנו חוק מידתי. בכל שאר הסעיפים שמרנו על מידתיות. במקרה הזה יופר האיזון, וחבל. 

דוד רותם:


בחנות או בפיצוציה שנמצאת 10 מטר מתחנת הדלק מותר למכור דלק? איפה השוויוניות?

יואל הדר:


במה זה קשור למכירת דלק?

דוד רותם:


החנות תוכל למכור דלק בג'ריקנים. 

יואל הדר:


הדלק זה לא הבעיה. 

אורי אורבך:


למה אסור לחנות למכור דלק?

דרורה נחמני-רוט:


העניין הוא זמינות. אתה לא רוצה שאדם, מכיוון שהוא ממלא דלק, באותה הזדמנות יקנה גם משקה משכר. אבל אם 10 מטרים מתחנת הדלק יש חנות, הוא יעשה את זה במילא. זה אותו דבר. 

דרורי שפירא:


אני רוצה להבהיר שמבחינה משפטית אין דבר כזה רישיון למכירת משקאות משכרים. יש רישיון לצריכה במקום. אם אדם קונה משקה משכר שהוא לא צורך במקום, משקה משכר במכל סגור – אין רישיון כזה. 

גלעד קרן:


הכוונה שלא ימכרו משקאות משכרים. 

דוד רותם:


נקבעים תנאים ברישיון. 

דרורי שפירא:


לפי צו רישוי עסקים אין כזה רישוי. 

דוד רותם:


כתנאי ברישיון ייקבע שהוא לא ימכור משקאות משכרים. 

דרורי שפירא:


דבר שני, בסעיף קטן (א1) בפסקה (2) כתוב: "רשאי לשנות, בצו, את התוספת". למה צריך לעשות זאת בצו? אי אפשר לשנות את התוספת בלי צו?

גלעד קרן:


לא. זאת הצעת הממשלה. 

לירון אדלר-מינקה: 


באשר לתחנות הדלק, אנחנו לא רואים הבחנה בין כל מקום שאפשר לנסוע אליו, לעצור, לקנות משקאות משכרים ולשתות. אני מניחה שהכוונה בתחנות הדלק למנוע תאונות דרכים ודברים כאלה, לכן עוסקים דווקא בתחנות הדלק. אני לא רואה הבדל בין כל סופרמרקט שנמצא מחוץ לעיר שצריך לנסוע אליו ואפשר לקנות בו משקאות ולשתות ובין תחנת דלק. וגם מה שציין כאן היועץ המשפטי של הוועדה, בוודאי שאין הבדל בין חנויות שנמצאות זו על-יד זו באותה עיר, שבאחת אפשר לקנות ובשנייה אי אפשר לקנות. היות ואנו פוגעים כאן בחופש העיסוק – וצריך לזכור שפוגעים כאן בצורה מסוימת בחופש העיסוק – הפגיעה בחופש העיסוק צריך למצוא לה באמת הבחנה רלוונטית. עניין ההגשה במקום או אי הגשה במקום – זה הבחנה רלוונטית. 

ישראל חסון:


ההקשר הכי מובהק בין נהיגה  ובין אלכוהול הוא בתחנת דלק. 

לירון אדלר-מינקה: 


אבל מה ההבדל בין תחנת הדלק ובין הסופרמרקט? אי אפשר למצוא הצדקה להבחנה הזאת. 

אורי אורבך:


ומה ההבדל בין 10 ו-11 בלילה? למה ב-10 מותר וב-11 אסור?

לירון אדלר-מינקה: 


אבל השעה 10 בלילה נקבעה כדבר אחיד לגבי כל העסקים. 

היו"ר דוד אזולאי:


חבל על הוויכוח. יש כאן שתי הצעות ואני מעמיד אותן להצבעה. ההצעה הראשונה קובעת שכל העסקים ללא יוצא מן הכלל לא ימכרו אלכוהול בין 11 בלילה ו-6 בבוקר. ההצעה השנייה, של חברי הכנסת דוד רותם ואורי אורבך, קובעת שתחנות הדלק לא יוכלו למכור משקאות חריפים במשך כל שעות היממה. 


חבר הכנסת ישראל חסון מצביע במקום חבר הכנסת יעקב אדרי. 


מי בעד ההצעה של חברי הכנסת רותם ואורבך? מי נגד? מי נמנע?

הצבעה

בעד הצעת חברי הכנסת רותם ואורבך להוספת סעיף קטן (א2) לפסקה 1(1) – 3

נגד – אין 

נמנעים – 1

ההצעה נתקבלה.

היו"ר דוד אזולאי:


3 בעד, אין מתנגדים, אני נמנע. לפיכך ההצעה של חברי הכנסת רותם ואורבך נתקבלה. 

גלעד קרן:


הממשלה מבקש להגיש הסתייגות?

יואל הדר:


נצטרך לבחון את זה. 

היו"ר דוד אזולאי:


זכותכם להגיש הסתייגות. 

דוד רותם:


כן, תגישו הסתייגות, אין שום בעיה. אשמח מאוד שהשר לביטחון הפנים ושר המשפטים יגישו הסתייגות. 

יואל הדר:


אנחנו נבחן את הנושא. 

היו"ר דוד אזולאי:


נצביע על פסקה (1) כולה. מי בעד פסקה (1) כפי שמופיעה, עם התיקון שהתקבל? מי נגד? מי נמנע?

הצבעה

בעד סעיף 1(1) בנוסח המתוקן– 4

נגד – אין 

נמנעים – אין

הסעיף נתקבל.

היו"ר דוד אזולאי:


אין מתנגדים ואין נמנעים. לפיכך פסקה 1(1) נתקבלה. 

גלעד קרן:

	
	
	"(2)
בסעיף קטן (ב), בהגדרה "משקה משכר", אחרי "רוקח" יבוא "כדין" והמילה "סגור" – תימחק;"



אני מציע שעו"ד יואל הדר יסביר את התיקון. 

יואל הדר:


צריך לקרוא את כל הסעיף כדי להבין מה עשינו כאן. בחוק רישוי עסקים, בסעיף 2(ב) נקבע: "לענין סעיף זה, "משקה משכר" – משקה תוסס או אלכוהולי שנועד לצריכת אדם והמכיל, בבדיקת מדגם ממנו, שני אחוזים או יותר אלכוהול לפי הנפח, למעט סמים ותרופות המוכנים או נמכרים על ידי רוקח".


הוספנו כאן "על-ידי רוקח כדין", כדי שלא תהיה מכירה שלא כדין. 


בהמשך הסעיף נקבע: "צויינה תכולת האלכוהול שבמשקה הנמצא במכל סגור, ישמש ציון זה הוכחה לכאורה למידת התכולה".

לא משנה אם המכל סגור או פתוח. חשוב שציון תכולת האלכוהול נמצא על המכל. 

ישראל חסון:


למה אתם לא קובעים בסעיף הזה מדרג של סוגי האלכוהול? 

יואל הדר:


כי אין בכך צורך. 

ישראל חסון:


ייתכן שיהיה צורך בכך בהמשך. 

יואל הדר:


אם יהיה צורך, נוסיף תיקון. לא קובעים סתם הגדרות בחקיקה. באף חוק לא מוסיפים הגדרות שלא משתמשים בהן. 

ישראל חסון:


ההגדרה הזאת לא סתמית. מאחר ואתה פותח את הסעיף בחוק רישוי עסקים, אני שואל אותך. 

יואל הדר:


זה הגדרה סתמית במקרה הזה. הוועדה קבעה שאסור למכור אלכוהול בין 11 בלילה ו-6 בבוקר. לעניין הזה אין שום הבחנה בין סוגי משקאות שונים, ולכן ההגדרה לעניין הזה לא רלוונטית. 

ישראל חסון:


את ההגדרה של סוגי האלכוהול, באיזה מקום כן תניח אותה?

יואל הדר:


לא אניח אותה בשום מקום. אין שום הצדקה להוספת הגדרה כזאת. מדובר על איסור מכירת אלכוהול בשעות מסוימות. לעניין הזה אין שום הבחנה. ייתכן שלעניין מיסוי יש הבחנה. אתם החמרתם כרגע – אין שום הבחנה. אמרנו באופן גורף שלא תהיה מכירה בין השעות 11 בלילה ו-6 בבוקר. לעניין רישוי עסקים שעליו אנחנו מדברים היום, אין הבחנה. 

ישראל חסון:


אני חוזר ושואל אותך שאלה פשוטה. מאחר ולא הסכמת לתהליך גורף ואתה מתכוון להציג הסתייגות - - - 

דוד רותם:


אל תדאג, הוא לא יציג הסתייגות. 

יואל הדר:


להיפך, אדוני. מה שעשיתם כאן הוא החרגה מן הדבר הגורף שעליו החלטנו. לדעתנו צריך לקבוע דבר גורף ולא לאפשר שום החרגה. אתם החלטתם על החרגה. אנחנו סבורים שצריך להיות משהו גורף לכולם ובהגדרות אין הבדל לעניין המכירה. 

ישראל חסון:


 לא הבנתי את מה שהוא אומר. 

גלעד קרן:


חבר הכנסת חסון, מה ההצעה שלך?

ישראל חסון:


אני מציע לקבוע הגדרה ומדרג. 

גלעד קרן:


מה המשמעות שלה?

ישראל חסון:


אני מציע לקבוע מדרג של סוגי אלכוהול שונים שאסור למכור. יש סוג אלכוהול קל יותר. 

יאיר גלר:


אין "חיה" כזאת. 

דרורה נחמני-רוט:


מי קובע דבר כזה?

אורי אורבך:


בבירה יש מעט אלכוהול, אבל היא מסוכנת יותר מאשר יין שיש בו יותר אלכוהול, אבל פחות שותים אותו. 

דוד רותם:


לא הבנתי. תיכף תבקש ממני להוסיף סעיף שיקבע שביום חמישי בין 5 ו-12 יהיה מותר למכור יין לקידוש? לְמה אתה מתכוון?

ישראל חסון:


לאחוז האלכוהול. 

דוד רותם:


אתה רוצה לאשר משקה משכר שיש בו ריכוז אלכוהול נמוך?

אורי אורבך:


בירה אפשר יהיה למכור?

דוד רותם:


בירה אפשר יהיה למכור? אז אני לא בעסק. 

היו"ר דוד אזולאי:


אדוני רוצה להציע את ההצעה שלו לפסקה (2)?

ישראל חסון:


אני מבין שאין כאן תמיכה אצל שני חברי הכנסת הנוספים, אז חבל על הזמן. אני מבין את רוח הדברים. 

אורי אורבך:


אלכוהול הוא אלכוהול. 

דוד רותם:


זה תלוי רק בכמות. 

היו"ר דוד אזולאי:


אני מצביע על פסקה (2) כנוסח הוועדה. מי בעד? מי נגד? מי נמנע?

הצבעה

בעד סעיף 1(2) – 4

נגד – אין 

נמנעים – אין

הסעיף נתקבל.

היו"ר דוד אזולאי:


אין מתנגדים ואין נמנעים. לפיכך פסקה (2) בסעיף 1 נתקבלה. 

ציון פיניאן:


אני מבקש רביזיה על הפסקה הראשונה. 

דוד רותם:


רגע, סליחה, זה לא הגון. 

היו"ר דוד אזולאי:


אל תדאג, אני לא מתכוון להצביע על הרביזיה עכשיו. הוא ביקש ואני מביא את זה לפרוטוקול, זה הכול. פרט לכך, גם אם שנינו נצביע בעד הרביזיה עדיין תיפול. 

דוד רותם:


אז תצביע על הרביזיה. 

היו"ר דוד אזולאי:


לא אצביע עליה כעת. גם אם יהיה לי רוב, לא אצביע היום על הרביזיה. תנוח דעתך. 

גלעד קרן:

	
	
	"(3)
בסעיף קטן (ג), במקום הסיפה החל במילה "הוראות" יבוא "הוראות כמפורט להלן:

	
	
	
	(1)
הוראות סעיף קטן (א1); לעניין זה, יקבע השר לביטחון הפנים בהתייעצות עם שר הפנים, הוראות לעניין נוסח ההודעה, צורתה ואופן הצגתה;

	
	
	
	(2)
הוראות סעיפים 193(ג) ו-193א לחוק העונשין, התשל"ז–1977;

	
	
	
	(3)
אזהרה בדבר הנזקים האפשריים של צריכת משקאות משכרים, בנוסח, בצורה ,בגודל, בצבע, בעיצוב ובמיקום שיקבע שר הבריאות באישור ועדת הפנים והגנת הסביבה של הכנסת.".

	
	
	(4)
בסעיף קטן (ד), במקום "חובת הצגת הודעה לפי סעיף קטן (ג) הינה" יבוא "הוראות סעיפים קטנים (א1) ו-(ג) הן";"



מוצע כאן להוסיף שבכל עסק שבו נמכרים משקאות משכרים יהיה שלט אזהרה, שהנוסח והצורה שלו ייקבעו על-ידי שר הבריאות באישור הוועדה. זה יהיה תנאי מתנאיי רישיון העסק. כלומר, אם מישהו לא יציג את השלט הזה הוא בעצם עובר על תנאי רישיון העסק שלו. 

אילנה מישר:


אני נציגת משרד הבריאות. מקובל עלינו ששר הבריאות יקבע את הנוסח של האזהרה, אבל נראה נכון יותר לגבי הפרטים הנוספים, לגבי הגודל, צורת האותיות, העיצוב וכולי, שההוראות הללו יהיו של השר לביטחון הפנים. 

היו"ר דוד אזולאי:


זה שייך למשרד הבריאות. שהוא יעשה את זה. 

אילנה מישר:


אבל הוראות לעניין עיצוב השלט?

גלעד קרן:


מדובר על נזקים לבריאות. לא נחלק את זה לשתי תתי-פסקאות.

יואל הדר:


את רוצה שאנחנו נעשה את זה, אז אנחנו נעשה את זה. נשאיר כאן את אחריות שר הבריאות. אתם תקבלו ממני או מן הרשות למלחמה בסמים בדיוק את מה שעליכם לעשות. 

אילנה מישר:


בסדר גמור. 

היו"ר דוד אזולאי:


נצביע על פסקאות (3) ו-(4). מי בעד? מי נגד? מי נמנע?

הצבעה

בעד סעיף 1 פסקאות (3) ו-(4) – 4

נגד – אין

נמנעים – אין

הסעיף נתקבל.

היו"ר דוד אזולאי:


אין מתנגדים ואין נמנעים. לפיכך פסקאות (3) ו-(4) בסעיף 1 נתקבלו. 

אלעזר כהנא:


אני מבקש לשאול על התחולה. אמנם זה לא ייכנס לתוקף כל עוד לא יהיה צו שיקבע, אבל מבחינת העסקים, עד שיוכלו להכין את זה מן הסתם צריך לתת להם זמן להיערך. 

היו"ר דוד אזולאי:


בסוף נדבר על זה ונקבע מועד לתחולת הסעיף הזה שעוסק בשילוט בעסקים. בעצם אולי נסכם את זה כבר עכשיו. 

גלעד קרן:


מכיוון שבכל מקרה זה לא ייכנס לתוקף עד שהצו יאושר בוועדה, אני מציע שכאשר יבוא הצו הזה לאישור נקבע מועד לתחולתו. 

	"הוספת סעיף 14ב
	2.
	(הצעת ח"כ דוד רותם)

אחרי סעיף 14א לחוק העיקרי יבוא:

	
	
	"עבירת קנס
	14ב.
	(א)
שר הפנים, בהסכמת שר המשפטים ובאישור ועדת פנים והגנת הסביבה של הכנסת, רשאי להכריז, בצו שיפורסם ברשומות, על עבירה על סעיף 2(א1) כעל עבירת קנס; הוראות סעיף 221(ד) לחוק סדר הדין הפלילי [נוסח משולב], התשמ"ב–1982
 (להלן – חוק סדר הדין הפלילי), לא יחולו לענין הכרזה על עבירת קנס לפי סעיף קטן זה.

	
	
	
	
	
	
	(ב)
על אף הוראות סעיף 221(ב) לחוק סדר הדין הפלילי, רשאי שר הפנים, בהסכמת שר המשפטים, לקבוע שיעור קנס העולה על סכום הקנס הקבוע בסעיף האמור לעבירה המנויה בסעיף קטן (א) שנקבעה כעבירת קנס, וכן לעבירת קנס חוזרת, נמשכת או נוספת שעבר אותו אדם, בהתחשב בסוג העבירה ובנסיבות ביצועה, ובלבד שסכום הקנס לא יפחת מ-18 אלף שקלים חדשים." 



אנחנו כייעוץ משפטי לוועדה מציעים לכתוב בסיפה: "ובלבד שסכום הקנס לא יעלה על X אחוזים מסכום הקנס המרבי הקבוע לאותה עבירה". ההצעה שלנו נבעה מכמה סיבות. 

דוד רותם:


אני מבקש קודם להסביר את ההצעה שלי. כל העבירות של מכירת אלכוהול נעשות מתוך בצע כסף. אנחנו יודעים מה יקרה – יתפסו אדם שעבר על החוק, קודם כול יפתחו בחקירה, ומכיוון שזאת חקירה לא כל-כך מסובכת, כי הרי תפסו אותו "על חם" אז היא תיקח שנתיים. יגישו נגדו כתב אישום, ובגלל העומס הנוראי על בתי-המשפט זה ייקח עוד שנתיים, ואז לאף אחד כבר לא יהיה חשק וכוח לנהל את הדיון הזה ויעשו עסקת טיעון. התובע יגיד לו: "בוא, תוֹדֶה ויוטל עליך קנס של 1,000 שקל", והוא יעשה חשבון שכדאי להמשיך לעבור את העבירה הזאת. 


כדי להקל על העומס בבתי-המשפט, יש דבר שנקרא ברירת קנס או ברירת משפט. כאשר אדם יעבור את העבירה הזאת והפקח ירשום לו מייד דוח של 18,000 שקל, האיש הזה פעם אחת ישלם ולא יראה יותר אלכוהול בחייו. לא רק שהוא לא ימכור, הוא גם לא ישתה. השאלה האם אנחנו רוצים "למרוח" את הדברים הללו, שאנשים יילכו לבתי-משפט וינהלו דיונים. הרי גם כשמקבלים ברירת קנס או ברירת משפט, אדם יכול לבקש להישפט. באותם מקרים, הצדיקים הגדולים יילכו לבתי-המשפט, יישפטו וייצאו זכאים. אבל ביתר המקרים, למה לא להפוך את זה? הרי שר המשפטים תמיד אומר שצריך להפוך ככל האפשר יותר עבירות לעבירות מנהליות שלא יגיעו לבתי-המשפט. זה בדיוק מקרה קלאסי לכך. 

היו"ר דוד אזולאי:


אדוני מציע שייקבע סכום קנס קבוע מינימלי שמי שעבר את העבירה ישלם אותו?

דרורה נחמני-רוט:


אתה מתכוון לקנס קצוב. לא קנס מינימלי. 

דוד רותם:


גם קצוב וגם מינימלי. 

היו"ר דוד אזולאי:


 ולקבוע זמן לתשלום הקנס?

דוד רותם:


יש לו 45 ימים מרגע שקיבל את הדוח מן הפקח. או שישלם או שיגיש בקשה להישפט, ושלום על ישראל. 

היו"ר דוד אזולאי:


אני מבקש לשמוע את עמדת משרד המשפטים. 

יפעת רווה:


קודם כול, אני עוסקת גם בעבירות מנהליות וגם בעבירות קנס, שהם הסדרים מקבילים. חד-משמעית, הנושא הזה מתאים להיות עבירת קנס. אם זה יהיה בכתבי אישום אז יש למשטרה סדרי עדיפויות. 


כמה מילים על נושא עבירות קנס ועבירות מנהליות. הן באמת נועדו לאכיפה יעילה ואפקטיבית ומאפשרות להטיל קנס. אבל הניסיון שלנו עם עבירות מנהליות בתחומים רבים אחרים מלמד שזה אפקטיבי בתנאי שסכום הקנס סביר, כשלא משתלם לאדם בכל דבר לבקש להישפט. דרך אגב, בזמנו היתה הצעת חוק ממשלתית, כדי שלא יהיו בקשות סרק, שמי שמבקש להישפט ישלם פי אחד וחצי. זה היה שנוי במחלוקת גם בתוך הממשלה. מכל מקום, הצעת החוק הזאת לא אושרה בוועדת החוקה, חוק ומשפט והיום עונש המינימום הוא כשיעור הקנס. 


ראינו את זה בתחום העובדים הזרים וכך גם ברוב התחומים. בתחום התעבורה למשל יש עבירות קנס. מן הנתונים שקיבלתי מן המשטרה, אחוזים בודדים מבקשים להישפט, ובחלק מן המקרים באמת יש הצדקה לכך. 

גלעד קרן:


יש עבירת קנס שנקבע בה סכום מינימלי?

יפעת רווה:


הסכום המינימלי הוא תמיד סכום עבירת הקנס, כדי שאדם לא ירוויח. הוא לא יפסיד, אבל גם לא ירוויח מכך שהוא ביקש להישפט.

גלעד קרן:


אני לא מדבר על זה. אני שואל האם יש מקום בחוק שבו לעבירת הקנס נקבע שיעור מינימלי כפי שמציע כאן חבר הכנסת רותם?

דוד רותם:


הנחתי עכשיו על השולחן הצעת חוק לגבי עובדים זרים שגם בו נקבע קנס מינימום. 

דרורה נחמני-רוט:


זה לא קנס מינימום. זה יותר קנס קצוב. 

דוד רותם:


תקראו לזה קצוב. לא חשוב איך יקראו לזה. 

יפעת רווה:


להבדיל מכל הדברים האחרים שבהם מוטלים קנסות של מאות או אלפי שקלים, בעובדים זרים מוטלים קנסות של עשרות אלפי שקלים. אני רואה כאן אנשים שעוסקים גם בנושא עובדים זרים ומכירים את הנושא הזה. 50%, 60% ו-75% – אלה הנתונים שקיבלנו ממשרד התעשייה, המסחר והתעסוקה – זה שיעור האנשים שביקשו ביטולים וביקשו להישפט. כלומר, כל הדבר הזה התרוקן מתוכן כי רוב התיקים בסופו של דבר מתנהלים בבתי-המשפט. כל שרצינו לעשות, שזה יהיה יעיל ואדם יקבל מכה, אך בסוף הוא מעסיק את המערכת השיפוטית ולא השגנו כלום. 

דוד רותם:


וכאשר הוא מורשע מה מטיל עליו השופט?

יפעת רווה:


תלוי בנסיבות. הוא יכול להטיל עליו את אותו הקנס בדיוק. 

דוד רותם:


מכיוון שאנחנו מַבנים גם את שיקול הדעת של בתי-המשפט, חלק מן ההבניה תהיה שמי שמבזבז את זמנו של בית-המשפט לריק משלם פי שתיים. 

דרורה נחמני-רוט:


יש כבר סעיף כזה. סעיף 14 לחוק העבירות המנהליות קובע שאסור שזה יהיה למטה מ- - - 

יפעת רווה:


אדוני לא אישר את זה, למיטב זכרוני. 

דוד רותם:


לא אישרתי את זה בשל סיבה פשוטה אחת, כי דרשתי שזה יחול על כל העבירות ולא רק על עבירות קנס. 

יפעת רווה:


הבנתי שזה לא אושר מבחינה עניינית.

דוד רותם:


דרשתי שזה יחול על כל העבירות המנהליות. 

יפעת רווה:


מכל מקום, אני לא נכנסת כאן לשאלה האם הקנס בסך 18,000 שקל סביר או לא סביר. אין לנו דוגמה משום מקום שנקבע קנס מינימלי בעבירת קנס. צריך בעניין הזה כן לתת קרדיט לשרי הפנים והמשפטים, שהם השרים הרלוונטיים, שיקבעו קנס סביר ומאוזן. 

היו"ר דוד אזולאי:


למה אנחנו לא יכולים לקבוע כאן את הקנס?

יפעת רווה:


יכולים הכול. 

היו"ר דוד אזולאי:


למה להשאיר את זה לשיקול דעתם של שר הפנים ושר המשפטים? 

יפעת רווה:


כי אלה דברים שמשתנים מאוד. 

היו"ר דוד אזולאי:


אבל אנחנו עוסקים בחקיקה הזאת. למה לא נקבע את הסכומים כאן?

יפעת רווה:


בדרך כלל עבירות קנס נקבעות בחקיקת משנה. ההכללה של זה בחקיקה הראשית כאן מיותרת לגמרי. יש סמכות לקבוע את זה כעבירה מנהלית ואנחנו עושים את זה, אנחנו מעודדים את המשרדים. אנחנו באים הרבה מאוד לוועדת החוקה, חוק ומשפט עם עבירות מנהליות ועבירות קנס. 

ציון פיניאן:


הוועדה רשאית להחליט על סכום. 

היו"ר דוד אזולאי:


אנחנו נקבע כאן את הסכומים. 

ציון פיניאן:


אם יוטל עליו קנס של 18,000 לא רק שהוא לא ימכור משקאות חריפים אלא הוא גם לא ישתה. 

היו"ר דוד אזולאי:


אנחנו מכירים את המאטריה בדיוק כפי שהם מכירים אותה. 

דרורה נחמני-רוט:


הוא יבקש להישפט. זאת הבעיה. 

יפעת רווה:


אבל הוועדה לא מחייבת את שר המשפטים לתקן את התקנות. הסעיף קובע ששר המשפטים רשאי לעשות את זה, אבל כשהוא עושה את זה אז סכום הקנס לא יפחת מ-18,000 שקל. 

גלעד קרן:


אסביר מדוע אנו סבורים שהסכום צריך להיות מקסימלי ולא מינימלי, בנוסף לדברים שאמרה עו"ד יפעת רווה ממשרד המשפטים. יש כמה סיבות. 


קודם כול, כפי שאמרה עו"ד רווה, לא קיים בשום מקום בחקיקה הישראלית קנס מינימלי לעבירת קנס. 


בנוסף, ועדת הפנים והגנת הסביבה עוסקת כבר למעלה משנה ברפורמה מקיפה מאוד בחוק רישוי עסקים, שבמסגרתה אחת ההסכמות אליהן הגיעו – אמנם טרם היו הצבעות – שעבירות של רישוי עסקים יהיו בכלל עבירות קנס. שם נקבע סכום מקסימלי של 10% מסכום הקנס המרבי הקבוע לאותה עבירה. 

דוד רותם:


ומה הוא הסכום המרבי הקבוע לעבירה?

גלעד קרן:


תלוי בעבירה. 

יפעת רווה:


זה עודכן ל-70,000 שקלים. 

דוד רותם:


לא פלא שאתם עוסקים בזה כבר שנה. 

גלעד קרן:


זה חלק קטן מאוד מן הרפורמה. 


לא נכון שתהיה הוראה שונה במקרה הזה לעומת כל שאר ההוראות בחוק רישוי עסקים. 


אני חייב להקדים ולחזור קצת אחורה. חוק סדר הדין הפלילי קובע היום שסכום של עבירת קנס הוא 650 שקלים. כאן אנו נותנים אישור חריג לקבוע קנס גבוה יותר מ-650 שקלים. בכל המקומות בחקיקה הישראלית כאשר ניתן אישור כזה הוא הוגבל עד לסכום של 10%. ייתכן שאני טועה אבל זה המקסימום שאושר.

דרורה נחמני-רוט:


אפילו פחות. 5,000 שקל. 

דוד רותם:


לכן זה לא מוכיח את עצמו. זה בדיוק העניין. 

דרורה נחמני-רוט:


יש תקופות של כפל קנס. 

דוד רותם:


תבינו, יש כאן מלחמה, ובמלחמה מורידים את הכפפות ומכים. עד שלא תבינו את זה תשחקו במשחקים האלה, זה הכול. 

גלעד קרן:


כפי שאמרה עו"ד רווה, אם שר המשפטים יחשוב שאנו מגבילים אותו בקנס מינימלי גבוה מדי, הוא פשוט לא יקבע את זה כעבירת קנס ואז לא עשינו כאן שום דבר. 


בנוסף, אני חוזר שוב למה שעו"ד רווה אמרה. יהיו הרבה יותר פניות לבית-המשפט ונצא נפסדים ולא נשכרים.

דוד רותם:


מכיוון שזאת הצעה שלי, אני לוקח את הסיכון ששר המשפטים לא יקבע את זה. אני רוצה להגיד לכם משהו, רבותי. לא עולה על דעתי בכלל לחשוב כך. שר המשפטים הוא הלוחם הגדול ביותר שאני מכיר. הוא רוצה להמעיט בהתדיינויות בבתי-המשפט ולהעביר את זה לקנסות. הוא אומר: ככל שיותר קנסות ייגמרו בעבירות מנהליות ובברירות קנס, כך טוב יותר.  


רבותי, נכון שייתכן שהקנס הזה גבוה ואנשים ירצו להישפט, אבל אז אני סומך על השופטים שיכפילו את הקנס פי שלוש כאשר אדם יורשע. 

גלעד קרן:


בהצעה שלך מדובר על קנס מינימלי. למעשה שר המשפטים יכול לקבוע גם סכום של 200,000 שקלים לפי ההצעה שלך, אנחנו לא מגבילים אותו בסכום מקסימלי. האם זאת הכוונה?

דוד רותם:


קודם כול, אני סומך על שר המשפטים שהוא יודע משפטים. 

היו"ר דוד אזולאי:


אתה מתכוון לקבוע גם את הסכום?

דוד רותם:


קבעתי את הסכום של קנס המינימום – 18,000 שקלים. האמן לי שכאשר יוטל על אדם הקנס הזה פעם אחת, לעולם יותר הוא לא ימכור אלכוהול. לא רק שהוא לא ימכור אלכוהול, הוא גם לא יסתכל על אלכוהול.

היו"ר דוד אזולאי:


אז מה הבעיה?

דרורה נחמני-רוט:


אז אנשים יבקשו להישפט. זאת הבעיה. 

גלעד קרן:


אמרתי שיש בעיות רבות. לא מקובל, בשום מקום בחקיקה הישראלית לא נקבע סכום קנס מינימלי לעבירות קנס. זה נתון לשיקול דעתו של שר המשפטים והוא יכול לקבוע גם סכום גבוה יותר מסכום העבירה. 

היו"ר דוד אזולאי:


אבל עדיין לא היתה לנו תופעה כזאת שמסכנת ציבור גדול, מדינה שלמה. 

דוד רותם:


הגיע הזמן שתבינו: מה שלא היה מקובל – לכן אנחנו כאן, כדי לשנות את המציאות. 

יפעת רווה:


אבל אנחנו רוצים להגיד שיש היגיון מאחורי זה. אין בעיה לשנות דבר קיים. כל הצעת החוק היא שינוי דבר קיים, אבל יש איזה היגיון. בעבירות מנהליות אין מגבלות של 10% ואני לא שותפה לעמדה שחובה להגביל ל-10%. בעבירות מנהליות יש רף מרבי שהוא הרף של מה שבית-המשפט מוסמך להטיל. כלומר, אם בית-המשפט מוסמך להטיל קנס של 60,000 שקל אז בתיאוריה אפשר להטיל קנס מנהלי גם של 60,000 שקל. דרך אגב, עשינו את זה כאשר המפרים היו תאגידים. על אדם פרטי מוטל קנס של 10,000 שקל למשל ועל התאגיד מוטל קנס פי חמש. אבל תנו לנו גם בעניין הזה אפשרות לקבוע הבחנות, למשל בין אדם פרטי ובין חברה, לעשות דיפרנציאציות. תנו לנו את הגמישות, גם במקרים המוצדקים, גם במקרים שאולי בעתיד נוכל לשכנע את ועדת החוקה, חוק ומשפט שהם מוצדקים לחלוטין. תנו לנו יותר גמישות בדבר הזה. 

 
הרי בנוסף להצעות החוק הפרטיות, הנושא הובא גם כהצעת חוק ממשלתית שהוביל המשרד לביטחון הפנים. אני יכולה לומר שהנושא הזה חשוב מאוד לשר המשפטים. יטילו קנס סביר, אבל יוכלו לשקול את זה. אם יראו באמת שכולם הולכים להישפט אפשר יהיה, כפי שעשינו בנושא העובדים הזרים, שגם אז אמרו שזה מכת מדינה ובסוף השרים החליטו בוועדת השרים, לא על-פי המלצה של אנשי המקצוע, לבטל בכלל את כל נושא הקנסות המנהליים בתחום הזה. חבל, כי זה יכול להיות כן כלי אפקטיבי כאשר הקנס יהיה מתון קצת יותר, ועלול לאבד את האפשרות להיות כלי יעיל ולהוביל למה שרוצים לעשות כאן, אם ייקבע קנס מינימום של 18,000 שקל. 

לירון אדלר-מינקה: 


יש לי עוד הערה מן התחום של רישוי עסקים. חוק רישוי עסקים מטפל בנושאים רבים מאוד: במפעלים מזהמים, במניעת סכנות לציבור, סכנות בריאותיות, כל מיני נושאים באמת מאוד-מאוד חשובים כדי שנגן על הציבור מפניהם. צריך לשים לב שהקנס הזה, אמנם עוד לא נקבע משהו בחוק רישוי עסקים עצמו כדבר כללי, אבל צריך לשים לב שהדברים יהיו בפרופורציות מתאימות, כלומר שיתייחסו גם למשקאות משכרים וגם אם נרצה אחר-כך לקבוע קנסות על זיהום סביבה לגבי עסקים אחרים שלא נקבע כאן משהו גבוה מאוד ואחר-כך בשאר העבירות ברישוי עסקים זה ייראה קצת לא פרופורציוני. 

דוד רותם:


אני מציע שני דברים בתשובה לדבריך. קודם כול, תרצו. אחר-כך תביאו את זה לוועדת החוקה, חוק ומשפט, ואני מבטיח לכם שצ'יק צ'ק זה יעבור. רק קודם כול נראה אתכם רוצים. 

לירון אדלר-מינקה: 


אני מצטרפת להערה על קנס המינימום. 

דוד רותם:


זה כבר סיפור אחר. 

לירון אדלר-מינקה: 


בסופו של דבר מי שמחליט על גובה הקנס זה לא ועדה אלא שר, שאנחנו כמובן סומכים שיעשה את הדברים כפי שצריך. 

דוד רותם:


לא הבנתי את המשפט האחרון. 

לירון אדלר-מינקה: 


אני מצטרפת להערה של עו"ד גלעד קרן, שנוהגים לקבוע קנס מקסימלי. הקביעות הללו הן אמנם באישור הוועדה אבל כן מגבילים קצת את שיקול הדעת ולא קובעים קנס מינימלי.  

היו"ר דוד אזולאי:


הרעיון שלך, חבר הכנסת רותם, מקובל עליי בגדול. אני מבין את זה ורוצה ללכת לכיוון שלך. אם נשאיר את זה להליכים משפטיים אף פעם לא נסיים עם זה. אני מציע לקבוע קנס מקסימלי.

ציון פיניאן:


מה הקנס המינימלי? אפס?

גלעד קרן:


הקנס המינימלי הקבוע היום בחוק סדר הדין הפלילי עומד על 650 שקלים. 

יפעת רווה:


 הוא מקסימלי. אין קנס מינימלי. אני יכולה להגיד אפריורי – משרד הפנים כמובן צריך להסכים – שהקנס הרלוונטי כאן הוא בסדר גודל של כמה אלפי שקלים. אם משרד הפנים ייתן את הסכמתו, ומכיוון שאני מטפלת בזה אישית אז אני מבטיחה לנסות לקדם את זה מהר, זה מה שאני יכולה להגיד על הדבר הזה. 

דוד רותם:


אני מוכן להעמיד את הקנס על 9,000 שקלים במקום 18,000 שקל. הנה, הורדתם 50%.

אשר גרנר:


אפשר לקבוע את זה כהוראת שעה ונבחן את הדברים אחרי 18 חודשים.

היו"ר דוד אזולאי:


אפשר לשלב את שתי ההצעות, של מר אשר גרנר ושל חבר הכנסת דוד רותם. הוא מדבר על 9,000 שקל, ומבחינתך זה הוראת שעה. 

דוד רותם:


קנס שלא יפחת מ-9,000 שקל. 

גלעד קרן:


אתם לא רוצים להגביל בכל מקרה את הסכום המקסימלי?

דוד רותם:


לא. אני סומך על שר הפנים ושר המשפטים והשר לביטחון הפנים. 

יפעת רווה:


אפשר לקבוע זה כעבירה מנהלית במקום כעבירת קנס? אז במילא יחול חוק העבירות המנהליות שמגביל את המקסימום וכל ההסדר של חוק העבירות המנהליות יחול על זה. זה משנה לאדוני?

דוד רותם:


כן. אני לא רוצה את כל ההסדר. 

יפעת רווה:


בכל מקרה, כאן יחול כל ההסדר של עבירות קנס. ההבדל היחיד, ששם הקנס המרבי הוא הקנס שבית-המשפט מוסמך להטיל. אחרת, אם הקנס גבוה יותר אז אדם מבקש להישפט ובית-המשפט לא יכול להטיל קנס גבוה יותר, כלומר אין בזה שום היגיון. 

דוד רותם:


מקובל עליי ההסדר שזה יהיה סכום הקנס המקסימלי, אבל אני רוצה לקבוע גם את הקנס המינימלי. כלומר, הקנס לא יפחת מ-9,000 שקל. לא אכפת לי שזה יהיה עבירה מנהלית. 

יפעת רווה:


אם כך, טוב שזה יהיה הוראת שעה. 

היו"ר דוד אזולאי:


סכום הקנס המינימלי יהיה 9,000 שקלים, אבל לא המקסימלי. את סכום הקנס המקסימלי אתה משאיר לבית-המשפט לקבוע. 

לירון אדלר-מינקה: 


עדיף שזה לא יהיה עבירה מנהלית כי אז זה כולל את הרשויות המקומיות. 

יפעת רווה:


נכון. בסדר, שזה יהיה עבירת קנס. 

היו"ר דוד אזולאי:


נשאיר את זה כהוראת שעה. 

לירון אדלר-מינקה: 


באופן עקרוני הצעת החוק הממשלתית שעסקה בכל הנושאים, גם ברישוי עסקים וגם בנושאים העונשיים, נקבעה כהוראת שעה. זה לא הובא לוועדה כרגע כהוראת שעה, אבל מכיוון שנקבעים כאן כל מיני הסדרים חדשים, אני מציעה שכל ההוראות ייקבעו בהוראת שעה. בהצעת החוק הממשלתית הכול הופיע כהוראת שעה, גם סגירת העסקים וגם כל יתר הדברים, כי זה באמת דבר שראוי לבחון אותו. 

גלעד קרן:


אפשר לבחון גם אם זה לא הוראת שעה. אני לא מבין את ההבדל. 

לירון אדלר-מינקה: 


יש הבדל בין ביטול חוק ובין אי הארכת הוראת שעה. 

דוד רותם:


הממשלה צריכה שיהיה לה אומץ-לב. אחד הדברים החשובים בממשלה, שיש לה אומץ-לב. אם תגיעו למסקנה שזה לא טוב, תבטלו. אני לא רוצה הוראת שעה כי אני רוצה שהחוק הזה יחול. אם תחשבו שהוא לא טוב, תבטלו אותו. לא שאני אצא האידיוט שמחוקק לו הוראת שעה ולאחר שנה וחצי שוכח להאריך אותה, או משהו כזה, ואז החוק יתבטל. יש ממשלה בישראל. נראה אתכם. 

לירון אדלר-מינקה: 


יש הבדל בין ביטול דבר שקיים - - - 

דוד רותם:


אם הוא לא טוב? 

לירון אדלר-מינקה: 


נדיר שמבטלים חוק קיים. זה מקרה חריג יותר מאשר המצב ההפוך. 

דוד רותם:


זאת הבעיה הגדולה. לכן ספר החוקים שלנו מלא בחוקים לא טובים. 

היו"ר דוד אזולאי:


הוראת שעה יכולה להיות טובה מבחינתנו. בעוד שנה או שנה וחצי נבוא לכאן פעם נוספת.

גלעד קרן:


רק לגבי הסעיף הספציפי הזה. 

דוד רותם:


נקבע שזה הוראת שעה ל-24 חודשים מיום פרסום הצו. 

היו"ר דוד אזולאי:


מקובל. אנחנו קובעים קנס מינימלי של 9,000 שקלים. 

דוד רותם:


רק תזכירו לי בעוד שנתיים להאריך את זה.

היו"ר דוד אזולאי:


אני רוצה להגיד לך מניסיוני, בדברים הללו הם בדרך כלל מביאים בקשה לחידוש לוועדות. 


נעמיד את זה להצבעה. מי בעד ההצעה שהקנס המינימלי יהיה 9,000 שקל למשך 24 חודשים מיום פרסום הצו ברשומות? מי נגד? מי נמנע?

הצבעה

בעד ההצעה, בסעיף 2, לקבוע קנס מינימום של 9,000 שקל כהוראת שעה למשך 24 חודשים מיום פרסום הצו – 3

נגד – אין 

נמנעים – אין

ההצעה נתקבלה.

היו"ר דוד אזולאי:


אין מתנגדים ואין נמנעים. לפיכך ההצעה מתקבלת. 


מי בעד סעיף 2 עם התיקון שהוכנס בו? מי נגד? מי נמנע?

הצבעה

בעד סעיף 2 להצעת החוק (הוספת סעיף 14ב לחוק העיקרי) – 3

נגד – אין

נמנעים – אין

הסעיף נתקבל.

היו"ר דוד אזולאי:


אין מתנגדים ואין נמנעים. לפיכך סעיף 2 המתוקן התקבל.

גלעד קרן:

	"תיקון סעיף 23
	 3.
	בסעיף 23 לחוק העיקרי –  

	
	
	(1)
בסעיף קטן (א), המילים "ומותר למשטרה להשתמש בכוח באופן סביר כדי לבצע צו סגירה כאמור" והסיפה החל במילים "ויחולו עליו" – יימחקו; 

	
	
	(2)
אחרי סעיף קטן (א) יבוא:

	
	
	
	"(א1) בלי לגרוע מהוראות סעיף קטן (א), קצין משטרה בדרגת רב-פקד ומעלה, שהוסמך לעניין זה בהתאם לנוהלי משטרת ישראל, רשאי לצוות בכתב על סגירה לאלתר של חצרים כאמור בסעיף קטן (א), לתקופה שיורה, ובלבד שלא תעלה על 15 ימים, אם מצא כי התקיימו שניים אלה: 

	
	
	
	
	(1)
קיים חשד סביר כי בחצרים נעברה עבירה לפי סעיף 14 בשל הפרת חובה לפי סעיף 2(א1), או שנעברה עבירה לפי סעיף 193א לחוק העונשין (בסעיף זה – עבירה);

	
	
	
	
	(2)
למחזיק החצרים או לבעל העסק, אם הוא ידוע וניתן לאתרו בשקידה סבירה, ניתנה התראה בכתב במהלך השנתיים שקדמו למועד ביצוע העבירה; התראה כאמור תימסר לאחר שהתעורר חשד סביר כי בחצרים נעברה עבירה, ובה יידרש מחזיק החצרים או בעל העסק לנקוט צעדים למניעת הישנות העבירה, וכן תובא לידיעתו אפשרות סגירת החצרים לפי הוראות סעיף זה במקרה של הישנות העבירה.

	
	
	
	(א2)   ניתן צו סגירה לפי סעיף קטן (א1), ובתוך שלוש שנים מיום פקיעת הצו התעורר חשד סביר לביצוע עבירה נוספת באותם חצרים, רשאי קצין משטרה כאמור באותו סעיף קטן, לצוות על סגירת החצרים לאלתר, לתקופה שלא תעלה על 30 ימים אף בלא מסירת התראה כאמור בסעיף קטן (א1)(2). 

	
	
	
	(א3)  לצורך ביצוע צו סגירה שניתן לפי סעיף זה רשאית המשטרה להשתמש בכוח סביר. 

	
	
	
	(א4)   על צו סגירה שניתן לפי סעיף זה, יחולו הוראות סעיף 22 כאילו היה צו הפסקה מינהלי.""


יפעת רווה:


יש לי הערה לעניין הקודם. אני רק רוצה לוודא – ייתכן שהתשובה מובנת מאליה – שבמפורש יש סמכות לפקחי רשויות מקומיות לתת את הודעות תשלום הקנס הללו. 

לירון אדלר-מינקה: 


כן, לפי חוק רישוי עסקים.

היו"ר דוד אזולאי:


נציגת משרד הפנים, נשאלה שאלה ואני מבקש לשמוע ממך תשובה. 

דרורי שפירא:


יש זכות גם לפקחים של רשויות מקומיות וגם לפקחים של משרדי הממשלה.

היו"ר דוד אזולאי:


עו"ד רווה שואלת על הפקחים העירוניים. הם יכולים להטיל את הקנס הזה?

דרורי שפירא:


סעיף 28 בחוק רישוי עסקים מדבר על זכות כניסה ופיקוח של הפקחים. 

יפעת רווה:


זכות כניסה ופיקוח זה דבר אחד. אנו נתקלים בחוקים רבים מאוד שיש בהם זכות כניסה ופיקוח, אבל מכוח מה הסמכות לתת הודעת תשלום קנס?

דרורי שפירא:


יש להם סמכות להגיש כתב אישום. 

אשר גרנר:


הם מוסמכים לאכוף את חוק רישוי עסקים. 

פיני קבלו:


אנחנו בהרחבת סמכויות עכשיו. ביקשנו להרחיב סמכויות של פקחים. 

היו"ר דוד אזולאי:


כבר כאן מתחילים להרחיב לך את הסמכויות. אתה עוד לא יודע על כך, אך כך קורה כרגע. מרחיבים את הסמכויות של הפקחים העירוניים, וכאן השאלה. 

לירון אדלר-מינקה: 


רישוי עסקים זה דבר שנאכף על-ידי הרשויות המקומיות. 

יפעת רווה:


יש כאן שתי סמכויות נפרדות. סמכות אחת היא כללית, אכיפה של רישוי עסקים והגשת כתבי אישום. סמכות אחרת, בחוק סדר הדין הפלילי יש סעיף – כמדומני סעיף 222 – שנוגע להסמכה להגיש הודעות תשלום קנס. אני לא בטוחה שזה כולל את מה שאנו מבקשים. אני מציעה שהייעוץ המשפטי יבדוק את זה. אחרת בכלל לא תהיה סמכות לאכוף את כל הדבר הזה. 

לירון אדלר-מינקה: 


ייתכן שיש סעיף בחוק סדר הדין הפלילי שצריך להתאים אותו לרישוי עסקים. 

גלעד קרן:


תבדקו את זה עד לסוף הישיבה. 

היו"ר דוד אזולאי:


גם אני מציע שמשרד הפנים יבדוק את הנושא הזה. אם תהיה לכם תשובה עד לסוף הישיבה, תגידו לנו. 


יש הערות נוספות לסעיף 3? אין הערות. אני מעמיד להצבעה את סעיף 3 להצעת החוק כפי שהוקרא. מי בעד? מי נגד? מי נמנע?

הצבעה

בעד סעיף 3 להצעת החוק (תיקון סעיף 23 לחוק העיקרי) – 4

נגד – אין

נמנעים – אין

הסעיף נתקבל.

היו"ר דוד אזולאי:


אין מתנגדים ואין נמנעים. לפיכך סעיף 3 נתקבל. 

גלעד קרן:

	"מחיקת סעיף 35
	 4.
	סעיף 35 לחוק העיקרי – יימחק;" 


 
סעיף 35 מסמיך קצין משטרה לשנות את השעות שבהן מותר או אסור למכור אלכוהול ולאשר מכירה בשעות נוספות לעסק שמוכר משקאות משכרים. אנחנו מציעים שלא תהיה אפשרות כזאת מעבר לקבוע בחוק. 

היו"ר דוד אזולאי:


זה ברור. מי בעד סעיף 4? מי נגד? מי נמנע?

הצבעה

בעד סעיף 4 להצעת החוק (מחיקת סעיף 35 לחוק העיקרי) – 4

נגד – אין 

נמנעים – אין

הסעיף נתקבל.

היו"ר דוד אזולאי:


אין מתנגדים ואין נמנעים. לפיכך סעיף 4 נתקבל. 

גלעד קרן:


התוספת קובעת החרגות לאיסור המכירה.

	"הוספת תוספת 
	 5.
	אחרי סעיף 44 לחוק העיקרי יבוא: 

	
	
	"תוספת 

	
	
	(סעיף 2(א1)(2))

	
	
	עסקים טעוני רישוי כמפורט להלן: 

	
	
	(1)
מסעדה, בית קפה, הסעדה;"


דוד רותם:


תסבירו לי מה זה "הסעדה".

גלעד קרן:


"הסעדה" זה קייטרינג. 

דוד רותם:


פירושו של דבר, שמי שמספק קייטרינג לאירוע שמתקיים במקום ציבורי, פתאום מותר למכור לו אלכוהול. 

גלעד קרן:


הכוונה לא למנוע משקאות משכרים בחתונה כאשר יש בה קייטרינג.

דוד רותם:


חתונה עורכים באולם שמחות או בגן אירועים. הסעדה היא עסק טעון רישוי משום שרוצים לפקח על הבריאות ועל איכות המזון ועל הדברים הללו. הסעדה היא לא מקום. לכן צריך להשמיט אותה כאן. זה לא עסק של הסעדה. 

גלעד קרן:


אני מפנה אותך לסעיף שמדבר על "עסק המנוי בתוספת לגבי מכירה, הגשה או הספקה של משקה משכר לצורך שתייה ...". הכוונה כאן שאם  ניתנים שירותי קייטרינג באחד מן המקומות, יוכלו למכור אלכוהול, מכיוון שאין מקום עסק שהוא הסעדה. 

דוד רותם:


נכון. אתה רוצה להגיד שאם אני מזמין קייטרינג, ולא חשוב לאן אני מזמין אותו, אפשר יהיה למכור אלכוהול באופן חופשי? זה לא נכון. לא זאת הכוונה. 

לירון אדלר-מינקה: 


אבל עריכת אירועים במקום ציבורי, לפי החלק הראשון של החוק שאושר, באופן עקרוני נאסר שם למכור אלכוהול רק אם יש הפרעה לסדר הציבורי, כפי שאני זוכרת.

גלעד קרן:


אין איסור על שתייה באופן כללי. 

דוד רותם:


כתוב שבין השעות 23:00 ו-6:00 בבוקר אי אפשר יהיה למכור משקאות חריפים. 

לירון אדלר-מינקה: 


כן, אבל אם מישהו עורך אירוע באולם חתונות ומזמין קייטרינג - - - 

דוד רותם:


אז זה אולם חתונות. 

לירון אדלר-מינקה: 


לא בהכרח, כי יש אולמות חתונות שלא מספקים את המשקאות המשכרים. 

דוד רותם:


אין לי בעיה שתכתבי "הסעדה באולם שמחות או גן אירועים, ובלבד שהאירוע נעשה במקום כזה". 

לירון אדלר-מינקה: 


אבל אם האירוע נערך במקום פרטי?

דוד רותם:


ואם אזמין פיצה למגרש החניה של המועדון ואגיד: "תצרפו גם 8 בקבוקי וודקה"? זה בסדר? אז מותר?

לירון אדלר-מינקה: 


אם אני מזמינה קייטרינג לביתי הפרטי, לא יוכלו להביא לי משקאות משכרים? אני כן רוצה שיוכלו. 

דוד רותם:


אין לי בעיה עם זה. ואם אני מזמין אותו למגרש החניה של המועדון, הוא יוכל להביא לי משקאות משכרים?

אשר גרנר:


אגב, פיצה זה לא הסעדה. כדי להחשב כהסעדה צריך לקבל רישיון ממשרד הבריאות. מי שנותן את רישיון העסק זה אמנם הרשות המקומית, אבל זה על סמך אישור של משרד הבריאות, כאשר שירות המזון מתייחס להסעדה כאל מפעל מזון. בענייני מזון יש גם הגדרה למשקאות, שזה מזון. לכן נכון להוסיף את ההסעדה כאן. 

דרורי שפירא:


אני רוצה להבהיר שהסעיף שמפנה לתוספת מדבר על צריכה במקום. 

גלעד קרן:


הסעיף עצמו קובע שהמכירה תצטרך להיות במקום העסק.

לירון אדלר-מינקה: 


חל איסור על שתייה במקום ציבורי. 

דרורה נחמני-רוט:


רק אם יש חשש להפרת הסדר. 

דוד רותם:


אז לא הבנתי. התוספת הזאת היא למקומות שבהם יהיה מותר לשתות משקאות משכרים?

אשר גרנר:


כן. 

דוד רותם:


כלומר, אם את מזמינה קייטרינג לביתך לא תוכלי להזמין ממנו משקאות משכרים. 

גלעד קרן:

	
	
	"(2)
עסק למכירת משקאות משכרים אשר מוגשים לצורך צריכה במקום ההגשה;

	
	
	(3)
בית מלון, פנסיון, אכסניה, ובלבד שאינם מיועדים בעיקרם למתן שירותי אירוח ולינה לקטינים;

	
	
	(4)
מקום לעריכת מופעים וירידים, קולנוע, תאטרון, אמפיתאטרון, מקום אחר לעריכת אירועי תרבות בידור וספורט תחת כיפת השמיים, דיסקוטק, יריד שלא במבנה של קבע וכלי שיט המשמש לעינוג ציבורי;

	
	
	(5)
אולם שמחות וגן אירועים;"


דוד רותם:


אני מבקש למחוק "קולנוע, תאטרון ואמפיתאטרון". מי הולך לקולנוע לשתות? אני לא מבין. הולכים לקולנוע לראות סרט. 

גלעד קרן:


לפני הצפייה בסרט שותים כוס יין במזנון. 

אשר גרנר:


שוב, זה צריכה במקום. זה לא מחוץ למקום. 

דרורה נחמני-רוט:


אבל יש ברים גם במקומות כאלה. זה בעייתי. 

דוד רותם:


אני חושש מן התרגילים בדברים האלה. 

אשר גרנר:


עדיין, אם הוא ייצא החוצה יתפסו אותו. 

דרורה נחמני-רוט:


ניקח לדוגמה את הסינמטק. תאסור למכור שם משקאות משכרים? זה קולנוע. 

דוד רותם:


אבל את אומרת שגם בברֵכת השולטן אפשר יהיה לשתות. 

לירון אדלר-מינקה: 


אבל הוא מקבל רישיון לעריכת אירוע ועורך שם אירוע ציבורי. 

ציון פיניאן:


"מקום אחר לעריכת אירועי תרבות בידור וספורט" – זה לא אותו דבר?

אשר גרנר:


זה לא אותו דבר. זה פריט אחד וזה פריט אחר. יש פריטי רישוי שונים. כל אחד ופריט הרישוי שלו. 

גלעד קרן:


זה מועתק מצו רישוי עסקים, משם לקחנו את זה. 

היו"ר דוד אזולאי:


רבותי, יש כמה דברים לפני שניגש להצבעה על הסעיף האחרון בהצעת החוק. 


הדבר הראשון, אני רוצה להבהיר, לומר לפחות לפרוטוקול, כאשר הצבענו על הסעיף לגבי איסור מכירת משקאות חריפים בין השעות 11 בלילה ו-6 בבוקר, שיהיה ברור שזה לא כולל מיץ ענבים שהוא ללא אלכוהול ושמותר לקידוש. 

דוד רותם:


הוא לא משקה אלכוהולי.

היו"ר דוד אזולאי:


אני מבקש להבהיר את זה לפרוטוקול, למען הסדר, שלא יהיו אי-הבנות בעניין הזה. יש אנשים עם "ראש קטן". 


הדבר השני, אנחנו עוסקים בנושא כל-כך חשוב אך אין כאן שום התייחסות לאיסור פרסום של אלכוהול ולמערך הסברה על הנזק שגורם האלכוהול. יש כאן בעצם "סוּר מרע", כולנו הסכמנו על כך וקידמנו את הצעת החוק הזאת, אבל "עֲשֵה טוב" אני עדיין לא רואה כאן. איך יתכן שאנחנו מקדמים חקיקה שקובעת שמשעה 11 ועד 6 בבוקר לא תהיה מכירה של משקאות משכרים בכל המקומות, אך האדם בדרכו לביתו רואה פרסומות "כמה טוב לשתות בירה" או "כמה טוב לשתות ויסקי" וכולי וכולי, מגיע הביתה ורואה שום פרסומת למשקאות משכרים באמצעי התקשורת. רבותי, זה כמעט "טובל ושרץ בידו". 

דוד רותם:


להיפך, זה איסור של "לא תחסום שוֹר בדישו". אומרים לו כמה זה טוב, אבל הוא לא יכול לקנות. 

יואל הדר:


בישיבה הראשונה על הצעת החוק אמרנו שנחלק את החקיקה לשתי פאזות. בתוך הפאזה הראשונה אדוני עשה גם כמה פאזות. עוד לא דנו כאן בנושא תוויות אזהרה על בקבוקים, שגם בזה צריך לדון בהמשך. 

יצחק קדמן:


זה הופיע בהצעת החוק הממשלתית, אבל בנוסח שלפנינו כל הפרק נמחק. 

יואל הדר:


יושב-ראש הוועדה החליט לפצל את הצעת החוק ולא לדון בזה עכשיו. נצטרך לקיים דיון גם על הנושא הזה. 

דרורה נחמני-רוט:


היינו צריכים לבדוק קיומה של תשתית מתאימה. 

היו"ר דוד אזולאי:


אני מבקש שכאשר הנושא הזה יגיע לוועדה, נקבל תמונה מושלמת ולא רק חצאי דברים, כדי שנוכל להגיד ש"נעלנו" את החוק הזה  מכל הכיוונים. 

יואל הדר:


יצרנו את הדברים כך שנוכל לעשות חקיקה מהירה כדי לטפל בבעיה. נושא הפרסום הרבה יותר מורכב. היתה גם הצעת חוק פרטית בזמנו בעניין הזה. הנושא מורכב ואנחנו בוחנים אותו. 

יצחק קדמן:


האמן לי שהוא לא מורכב. הוא פשוט כל-כך. יש את חוק הגבלת הפרסומת על מוצרי עישון, הוא מוכן, ברור ומפורט. אפשר לקחת אותו ולהכניס בו התאמות בתוך 5 דקות. 

יואל הדר:


אם הכול היה כל-כך פשוט, היתה הצעת חוק פרטית שכבר מזמן היתה צריכה לעבור, אך היא לא עברה בגלל המורכבות של העניין הזה. 

יצחק קדמן:


העברת כאן דברים הרבה יותר מסובכים. 

יואל הדר:


יש פרסומת גלויה ויש פרסום סמוי. 

דוד רותם:


זה מופיע בהצעת החוק הממשלתית?

יואל הדר:


זה לא מופיע בהצעת החוק הממשלתית. עדיין לא הגענו לזה. לגבי תווית אזהרה – כן. לגבי הפרסום – עוד לא הגענו לזה. 

אורי אורבך:


ואם לא היינו שמים לב, הייתם מגיעים לזה או לא?

יואל הדר:


כן. 

דוד רותם:


תוויות אזהרה מופיעות בהצעת החוק, אז נמשיך לדון בזה. 

קריאה:


אתה מדבר על החקיקה של שלב ב'. 

דוד רותם:


אינני יודע מה זה החקיקה של שלב ב'. נמשיך לדון בזה. אם אתם לא תביאו הצעות באשר לפרסום, אז אולי יבואו חברי הכנסת, שלא תמיד שולטים בעצמם ולא תמיד מבינים על מה הם מצביעים, ויביאו את ההצעות הללו. 

יאיר גלר:


יש בכוונתנו להציע הצעה מסודרת. 

דוד רותם:


אבל חשוב שהיא תוגש מהר. אין זמן. 

יאיר גלר:


כאשר יושב-ראש הוועדה יקבע את הדיון על נושא הפרסום, נהיה מוכנים. 

דוד רותם:


חבר הכנסת אזולאי, עד שתקבע את מועד הדיון בחלק של הפרסום הם יביאו לנו הצעות. 

היו"ר דוד אזולאי:


כמה זמן ייקח לכם להביא לנו הצעה בנושא התוויות?

יואל הדר:


באשר לתוויות – אנחנו כבר מוכנים. באשר לפרסום – זה ייקח עוד זמן. 

היו"ר דוד אזולאי:


אנחנו רוצים לקשור את זה ביחד עם הפרסום. 

יואל הדר:


עוד לא הגענו לשלב הדיון בפרסום. אנחנו צריכים להעלות את זה לדיון בממשלה. 

גלעד קרן:


הערנו את ההערה הזאת בדיון הראשון. היה לכם הרבה זמן לעשות את זה. 

היו"ר דוד אזולאי:


לא יתכן שנקבע את כל המגבלות האפשריות ואנשים ימשיכו לפרסם כאילו לא קרה שום דבר. 

דוד רותם:


אפשר להשאיר את זה בהצעות חוק פרטיות ולצרף את זה.

היו"ר דוד אזולאי:


רבותי, לא יעלה על הדעת, אי אפשר להגביל את כל העולם פרט לאלה שמגבירים את הנזק. אותם עוזבים בצד ומאפשרים להם להמשיך לעשות כסף. 

יואל הדר:


היתה כבר הצעת חוק פרטית בעניין הזה. זה לא דבר חדש. גם הכנסת עצמה הבינה את המורכבות של זה. אנחנו מנסים לבחון את העניין הזה. 

היו"ר דוד אזולאי:


הדבר השלישי, על-פי בקשת שר המשפטים, במסגרת אותה ועדת שרים הוחלט שתוקם ועדה בה חברים השרים שהיו מעורבים בחוק הזה – שר המשפטים, השר לביטחון הפנים, שר הפנים והשר יוסי פלד. נקבע שבעוד שנה הם יגישו דוח לוועדה באשר לצריכת היין. 

דוד רותם:


למה רק בעוד שנה?

היו"ר דוד אזולאי:


אני רוצה לשמוע את נציג שר המשפטים. 

גלעד סממה:


במסגרת הסיכומים שערכנו הסכמנו – אגב, אנחנו לא עומדים על זה - - - 

דוד רותם:


אם אתם לא עומדים על זה אז עזוב, לא צריך. 

היו"ר דוד אזולאי:


אתם לא עומדים על זה? לא תוקם הוועדה הזאת? בסדר, אין לי בעיה. תודה. 


הדבר הרביעי, אני רוצה להציע הצעה משלי. היות וקבענו שיחול איסור מכירה של משקאות משכרים מ-11 בלילה ועד 6 בבוקר בכל העסקים במדינת ישראל, אני מבקש שגם בפאבים תיאסר מכירה של משקאות חריפים. 

אורי אורבך:


אז מה ימכרו שם?

היו"ר דוד אזולאי:


אינני יודע מה. שירקדו. זאת ההצעה שלי. זכותכם להסכים איתה, זכותכם להתנגד לה. מי שבעד, בעד; מי שנגד, נגד. 

דוד רותם:


אם היית אומר שאתה מציע לסגור את הפאבים במדינת ישראל - - - 

היו"ר דוד אזולאי:


אני לא יכול לסגור אותם. אני לא רוצה לסגור אותם. אנשים שבאים לרקוד ולשמוח – מותר להם. אבל לשתות?

דוד רותם:


לרקוד אפשר על השולחן בבית. כדי לשתות הולכים לפאבים. 

היו"ר דוד אזולאי:


רבותי, זה נשמע מצחיק ומגוחך, אבל אני מזמין אתכם לשאול את אנשי המשטרה. הם שומעים ורואים ונתקלים באנשים האלה כאשר הם יוצאים החוצה מן הפאב. מאין באות לנו כל הצרות? רק מאותם הפאבים. לא מתחנות הדלק, לא מהסופרמרקטים ולא מהחנויות, אלא מהפאבים, שם מקור הפשע. 

קריאה:


חבר הכנסת אזולאי, זה מחייב דיון. 

היו"ר דוד אזולאי:


סליחה, אין לך רשות דיבור, עם כל הכבוד. את יכולה לשבת במקומך, תודה רבה. 

דוד רותם:


אדוני יעלה את זה להצבעה?

היו"ר דוד אזולאי:


כן, אני מעלה את זה להצבעה. 

דוד רותם:


באיזה סעיף? סליחה, זה לא עניין חדש, וליושב-ראש מותר גם להעלות עניין חדש. 

גלעד קרן:


היושב-ראש מציע למחוק את פסקה (2) בתוספת. 

גלעד סממה:


אנחנו החרגנו כמובן עסקים מסוימים. אני מבין שכרגע מבין העסקים שהחרגנו בתוספת מוצע להוציא את הפאבים או ברים. אגב, יש הרבה ברים שהם גם מסעדות וגם פאבים, הכול ביחד. אני שומע את זה לראשונה, אבל אני סבור שההצעה לא ישימה, וגם לא תעבור בצורה טובה בציבור. יש הבדל בין פאבים ובין עסקים שקונים בהם בקבוק ויוצאים החוצה, והמטרה של החוק הזה בעיקר להתמודד עם תופעת שתיית האלכוהול ברחובות.

היו"ר דוד אזולאי:


אנחנו רוצים להתמודד עם האלכוהול שהנערים שותים בתוך הפאבים. הם יוצאים משם שיכורים, נכנסים לרכבים שלהם והורגים אנשים. 

דוד רותם:


אסור למכור להם. 

היו"ר דוד אזולאי:


כך קורה גם למבוגרים. 

גלעד סממה:


אדוני היושב-ראש, בפאבים אסור למכור אלכוהול לקטינים.

היו"ר דוד אזולאי:


ולמבוגרים כן מותר למכור אלכוהול בפאבים? הם משתכרים, יוצאים ונוהגים. 

דרורה נחמני-רוט:


אבל יש גם הוראה בחוק העונשין שאסור לתת לשיכור משקה. 

היו"ר דוד אזולאי:


על מה הוויכוח, רבותי? אני מציע. עם כל הכבוד, אמרת את שלך. אני מעמיד את ההצעה שלי להצבעה. 

ציון פיניאן:


אני רוצה להציע שבמקום משעה 11 בלילה זה יחול מ-12 בלילה. 

היו"ר דוד אזולאי:


חבל על הוויכוח. אין טעם להתווכח. בלאו הכי אתה לא מצביע. מה זה משנה?

יאיר גלר:


אני לא מצביע, אבל לפני ההצבעה אני רוצה לנסות להשפיע על חברי הכנסת. 

אשר גרנר:


אתה רוצה להחריג את הפאבים ולאסור מכירת אלכוהול בפאבים מ-12 בלילה. נעשה ניסיון כזה באנגליה, הגבילו את השתייה עד 11 בלילה. נוצר שם מצב שעד 11 בלילה היתה נהירה עצומה של אנשים לפאבים, ולכן באנגליה ביטלו את ההוראה הזאת, הגיעו למסקנה שהגבלה בתוך התחום הזה היא טעות. 

היו"ר דוד אזולאי:


שמעתי. תודה. הבנתי. 

דוד רותם:


אני מציע שלפני ההצבעה נעשה סיור לימודי לפאבים באנגליה ...

יאיר גלר:


אדוני היושב-ראש, אנו מחפשים את ההצעות והחוקים שבני הנוער יבינו שאנו לא במלחמה מטורפת מולם. אני לא רוצה שיתפתח שוק שחור או "תקופת יובש", עם כל המשמעויות הנגזרות ממנה, וזה מה שקרה בארצות רבות מאוד בעולם שניסו ללכת לכיוון הזה. אני סבור שזה לא מידתי. אם אנו מנסים שלב אחר שלב להילחם בתופעה, תוך כדי הבנה ותוך כדי שיתוף פעולה אנחנו נצליח. ברגע שתהיה הצעת חוק מן הסוג הזה - - - 

דוד רותם:


מה זה "מידתי"?

היו"ר דוד אזולאי:


החוק הזה מזמן לא מידתי בהרבה נושאים. 

יאיר גלר:


הוא עדיין מידתי. אנחנו מקיימים דיאלוג רצוף עם בני הנוער, וגם עם המבוגרים יותר, והצעות החוק מתקבלות בהבנה ובהסכמה. הצעה בנוסח הזה תגרום למעשה לנתק מוחלט ולחוסר הידברות. 

יואל הדר:


לגבי השעה 11 בלילה, שחבר הכנסת פיניאן ביקש לשנות ל-12 בלילה - - - 

היו"ר דוד אזולאי:


זה רק לגבי ההצעה שלי. 

גלעד סממה:


אם אפשר מילה נוספת. נצטרך לבחון את הנושא הזה. שמענו עליו לראשונה כרגע. הצעת החוק הממשלתית לא הולכת בכיוון הזה. בשלב זה אנו מתנגדים להצעה הזאת. 

היו"ר דוד אזולאי:


היו כאן עוד כמה דברים שעברו בניגוד לעמדת הממשלה ולא שמעתי אותך. 

דוד רותם:


אני לא מבין, אנחנו מחויבים במשהו להחלטות הממשלה?

היו"ר דוד אזולאי:


אני מבקש להעמיד את הצעתי להצבעה. מי בעד איסור מכירת משקאות משכרים בפאבים בין השעות 12 בלילה ו-6 בבוקר? מי נגד? מי נמנע?

הצבעה

בעד הצעת חבר הכנסת אזולאי לתיקון התוספת, כפי שהוסברה – 2

נגד – 2

נמנעים – אין

ההצעה לא נתקבלה.

היו"ר דוד אזולאי:


2 בעד ו-2 נגד. ההצעה שלי לא נתקבלה. 


על הרביזיה לסעיף 1(1) לא נצביע היום. 


מי בעד סעיף 5, התוספת כפי שהוקראה? מי נגד? מי נמנע?

הצבעה

בעד סעיף 5 להצעת החוק (הוספת תוספת) – 4

נגד – אין 

נמנעים – אין

הסעיף נתקבל.

היו"ר דוד אזולאי:


אין מתנגדים ואין נמנעים. לפיכך הסעיף נתקבל. 


יש נושא אחד שטרם סוכם, באשר לקנס שהפקחים ברשויות המקומיות צריכים להטיל. נסמיך את הצוות המשפטי של הוועדה. אנחנו לא בטוחים שהפקחים של הרשויות המקומיות יכולים לגבות את הכסף. 

דוד רותם:


הם יכולים. 

היו"ר דוד אזולאי:


רגע אחד. אתה אומר שהם יכולים, אבל אני לא בטוח בכך. 

יפעת רווה:


מכוח מה?

דוד רותם:


אנחנו מתקנים עכשיו. יתקנו את זה עכשיו. 

היו"ר דוד אזולאי:


אנחנו מסמיכים את הצוות המשפטי של הוועדה, ביחד עם הצוות המשפטי של המשרד לביטחון הפנים ושל משרד המשפטים ומשרד הפנים להכין נוסח עד שהחוק יועבר לקריאה השנייה והשלישית. לשם כך לא צריך לכנס את הוועדה. 

גלעד קרן:


אי אפשר להוסיף סעיף מבלי להצביע עליו בוועדה. 

דוד רותם:


אולי נצביע עכשיו. נוסיף עוד סעיף: "פקחי הרשויות המקומיות יהיו רשאים לפעול על-פי סעיף זה". אנחנו נצביע על זה. את הנוסח הסופי ינסחו המשפטנים. זה הכול. 

גלעד קרן:


אני מציע להצביע על ההצעה שתהיה אפשרות לפקחים העירוניים להטיל את הקנסות הללו. אם זה כבר קיים, לא נוסיף עוד סעיף כזה. אם זה לא קיים, נוסיף סעיף כזה. 

היו"ר דוד אזולאי:


מי בעד שהפקחים העירוניים יוכלו להטיל קנסות על עסקים שמפרים את החוק? מי נגד? מי נמנע?

אשר גרנר:


גם פקחים במשרדי הממשלה. 

היו"ר דוד אזולאי:


לפקחים במשרדי הממשלה יש סמכות כזאת במילא. אנחנו מדברים על הפקחים העירוניים בלבד. 

הצבעה

בעד ההצעה שפקחים עירוניים יוכלו להטיל קנסות על עסקים שמפרים את החוק הזה – 4

נגד – אין 

נמנעים – אין

ההצעה נתקבלה.

היו"ר דוד אזולאי:


אין מתנגדים ואין נמנעים. לפיכך ההצעה נתקבלה. אם יהיה שינוי, תביאו אותו לוועדה. 


תודה רבה לכולם. הישיבה נעולה. 

הישיבה ננעלה בשעה 15:00
� ס"ח התשכ"ח, עמ' 204; התשס"ח, עמ' 888.


� ס"ח התשמ"ב, עמ' 43.

